b"\n_START_ARTICLE_\nJoan Dartrica\n_START_SECTION_\nBiografia\n_START_PARAGRAPH_\nJoan Dartrica, citat tamb\xc3\xa9 amb els cognoms Venetrica, Vanertrica, Dertica o Deertrica fou l'escultor m\xc3\xa9s actiu d'aquests primers anys del segle XVI. Originari d'un poble proper a Lovaina, arrib\xc3\xa0 a Girona pels volts del gener del 1500 probablement acompanyat Pere de Fontaines amb qui col\xc2\xb7labor\xc3\xa0 ass\xc3\xadduament. Poc despr\xc3\xa9s d'arribar a Girona es cas\xc3\xa0 amb Bernardina, filla de Joan de Solivella, moliner de farina, i de Gallarda. En morir el 1507 deix\xc3\xa0 un fill petit, Miquel, del qual es feu c\xc3\xa0rrec la seva sogra, ja que abans ja havien mort la seva dona i el seu sogre._NEWLINE_Cronol\xc3\xb2gicament, la primera obra documentada de Dartrica se situa l'any 1501 quan acord\xc3\xa0 amb el Cap\xc3\xadtol de la Catedral de Girona la realitzaci\xc3\xb3 d'un retaule de fusta per a la capella de Santa Magdalena. En els anys seg\xc3\xbcents, l'activitat de l'escultor es va centrar principalment en la fabricaci\xc3\xb3 del retaule major de Sant Feliu, l'\xc3\xbanica obra conservada i que no arrib\xc3\xa0 a acabar. El mar\xc3\xa7 del 1504 sign\xc3\xa0 el contracte per a la construcci\xc3\xb3 del brancal i sotabrancal del retaule i un any despr\xc3\xa9s, el contracte per a la resta del retaule. Ell \xc3\xbanicament elabor\xc3\xa0 la tra\xc3\xa7a del retaule, el conjunt de la predel\xc2\xb7la i algun fragment del cos del retaule. _NEWLINE_Tamb\xc3\xa9 consta la realitzaci\xc3\xb3 dels retaules de la Verge i Sant Maurici per a l'esgl\xc3\xa9sia del Mercadal de Girona (1505) i del retaule major de Cervi\xc3\xa0 de Ter (1506), pintat per Pere de Fontaines."